Privremena verzija
PRESUDA OPĆEG SUDA (peto vijeće koje zasjeda u sastavu od pet sudaca)
25. veljače 2026.(*)
„Zahtjev za prethodnu odluku – Carinska unija – Zajednička carinska tarifa – Tarifno razvrstavanje – Kombinirana nomenklatura – Tumačenje – Pojam ‚roba pripremljena u setove’ koji se sastoje od dvaju ili više odvojenih sastavnih dijelova – Napomena 3. uz odsjek VI. Priloga I. Uredbi (EEZ) br. 2658/87”
U predmetu T-69/25,
povodom zahtjeva za prethodnu odluku na temelju članka 267. UFEU-a, koji je uputio Bundesfinanzhof (Savezni financijski sud, Njemačka), odlukom od 12. studenoga 2024., koju je Sud zaprimio 15. siječnja 2025., u postupku
A GmbH
protiv
Hauptzollamt C,
OPĆI SUD (peto vijeće koje zasjeda u sastavu od pet sudaca),
u sastavu: M. Sampol Pucurull, predsjednik, T. Pynnä, J. Laitenberger, M. Stancu i W. Valasidis (izvjestitelj), suci,
nezavisni odvjetnik: J. Martín y Pérez de Nanclares,
tajnik: V. Di Bucci,
uzimajući u obzir to da je Sud 30. siječnja 2025., na temelju članka 50.b trećeg stavka Statuta Suda Europske unije, proslijedio zahtjev za prethodnu odluku Općem sudu,
uzimajući u obzir to da je riječ o području iz članka 50.b prvog stavka točke (d) Statuta Suda Europske unije i da ne postoje neovisna pitanja tumačenja u smislu članka 50.b drugog stavka Statuta,
uzimajući u obzir pisani dio postupka,
uzimajući u obzir očitovanja koja su podnijeli:
–        za A GmbH, P. Kalski, direktor, i R. Schwerin, Rechtsanwalt,
–        za Europsku komisiju, A. Demeneix i B. Eggers, u svojstvu agentica
odlučivši, nakon što je saslušao nezavisnog odvjetnika, da u predmetu odluči bez mišljenja,
donosi sljedeću
Presudu
1        Zahtjev za prethodnu odluku odnosi se na tumačenje kombinirane nomenklature (u daljnjem tekstu: KN) iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL 1987., L 256, str. 1.) (SL, posebno izdanje na hrvatskom jeziku, poglavlje 2., svezak 12., str. 3.), kako je izmijenjena Provedbenom uredbom Komisije (EU) br. 1101/2014 оd 16. listopada 2014. (SL 2014., L 312, str. 1.), i konkretno pojma „roba pripremljena u setove” u smislu napomene 3. uz odsjek VI. navedenog priloga.
2        Zahtjev je upućen u okviru spora između društva A GmbH, osnovanog u skladu s njemačkim pravom, i Hauptzollamta C (Glavni carinski ured C, Njemačka), u vezi s tarifnim razvrstavanjem sustava kapsula u kojima se nalaze prah slitine i tekuća živa čijim miješanjem nastaju srebrne amalgamske zubne ispune koje se rabe za plombiranje zubiju.
Pravni okvir
Međunarodno pravo
3        Harmonizirani sustav nazivlja i brojčanog označavanja robe (u daljnjem tekstu: HS) sastavilo je Vijeće za carinsku suradnju koje je postalo Svjetska carinska organizacija (WCO), osnovano Konvencijom o osnivanju Vijeća za carinsku suradnju, sklopljenom u Bruxellesu 15. prosinca 1950. HS je uveden Međunarodnom konvencijom o Harmoniziranom sustavu nazivlja i brojčanog označavanja robe, sklopljenom u Bruxellesu 14. lipnja 1983. (Zbirka međunarodnih ugovora Ujedinjenih naroda, sv. 1503., str. 4., br. 25910. (1988.)) i odobren, zajedno s Protokolom o njegovim izmjenama od 24. lipnja 1986., u ime Europske ekonomske zajednice Odlukom Vijeća 87/369/EEZ od 7. travnja 1987. (SL 1987., L 198, str. 1.) (SL, posebno izdanje na hrvatskom jeziku, poglavlje 2., svezak 6., str. 3.).
4        WCO odobrava, pod uvjetima određenima u članku 8. Konvencije o HS-u, napomene s objašnjenjem i mišljenja o razvrstavanju, koja usvaja Odbor HS-a.
5        Opća razmatranja u napomenama s objašnjenjem koja se odnose na napomenu 3. uz odsjek VI. HS-a, u verziji primjenjivoj na glavni postupak, glase kako slijedi:
„Ova napomena odnosi se na robu pripremljenu u setove koji se sastoje od dvaju ili više odvojenih sastavnih dijelova, od kojih se neke ili sve razvrstava u odsjek VI. Međutim, napomena se odnosi samo na setove čiji su sastavni dijelovi namijenjeni međusobnom miješanju radi dobivanja proizvoda iz odsjeka VI. ili VII. Te se setove razvrstava u tarifni broj koji odgovara tom proizvodu, uz uvjet da ti sastavni dijelovi ispunjavaju uvjete iz točaka (a) do (c) napomene.
Primjeri robe pripremljene u setove uključuju zubne cemente i druga zubna punila iz tarifnog broja 3006, određene lakove i boje iz tarifnih brojeva 3208 do 3210 i kitove itd. iz tarifnog broja 3214. [...]
Treba napomenuti da roba pripremljena u setove koji se sastoje od dvaju ili više odvojenih sastavnih dijelova, od kojih se neke ili sve razvrstava u odsjek VI. i koji su prepoznatljivi da su namijenjeni za uzastopnu uporabu bez miješanja nije obuhvaćena napomenom 3. ovog odsjeka. Ta se roba, kada je pripremljena za maloprodaju, razvrstava primjenom općih pravila za tumačenje [pravilo 3.(b) općenito]; što se tiče robe koja nije pripremljena za maloprodaju, njezini se sastavni dijelovi razvrstavaju zasebno.” [neslužbeni prijevod]
Pravo Unije
KN
6        Carinsko razvrstavanje robe uvezene u Europsku uniju uređeno je KN-om. On se temelji na HS-u. Prvih šest znamenki tarifnih brojeva i podbrojeva KN je preuzeo iz HS-a, dok su sedma i osma znamenka dio njegova vlastitog razvrstavanja.
7        Na temelju članka 12. stavka 1. Uredbe br. 2658/87, Europska komisija svake godine uredbom donosi cjelokupnu verziju KN-a i carinske stope, kako proizlazi iz mjera koje su usvojili Vijeće Europske unije ili ona sama. Ta se uredba primjenjuje od 1. siječnja sljedeće godine.
8        Iz spisa kojim Opći sud raspolaže proizlazi da je verzija KN-a koja se primjenjuje u glavnom predmetu ona iz Provedbene uredbe br. 1101/2015, koja je izmijenila KN počevši od 1. siječnja 2015.
9        U skladu s općim pravilima za tumačenje KN-a koja se nalaze u prvom dijelu poglavlja I. odjeljka A Priloga I. Provedbenoj uredbi br. 1101/2014 predviđa se sljedeće:
„1.      Naslovi odsjeka, poglavlja i potpoglavlja služe samo za lakše snalaženje; za zakonske potrebe, razvrstavanje se vrši na temelju naziva tarifnih brojeva i svih odgovarajućih napomena uz odsjeke i poglavlja, te na temelju sljedećih pravila pod uvjetom da iz naziva tarifnih brojeva ili napomena ne proizlazi drukčije.
[...]
3.      Proizvode koje bi se, primjenom općeg pravila 2(b) ili zbog bilo kojeg drugog razloga, na prvi pogled moglo razvrstati u dva ili više tarifnih brojeva, razvrstava se na sljedeći način:
(a)      tarifni broj koji sadrži najodređeniji opis ima prednost u odnosu na tarifne brojeve s općenitijim opisom. Međutim, ako se u nazivu svakog od tih tarifnih brojeva navodi samo dio materijala ili tvari sadržanih u mješavini ili složenoj robi ili samo dio proizvoda pripremljenih u setu za maloprodaju, te se tarifne brojeve smatra podjednako određenima u odnosu na predmetnu robu, čak i kada jedan od njih sadrži potpuniji ili određeniji opis robe;
(b)      mješavine, složenu robu koja se sastoji od različitih materijala ili je izrađena od različitih komponenti i proizvode pripremljene u setovima za maloprodaju, koje se ne može razvrstati primjenom općeg pravila 3(a), razvrstava se kao da se sastoje od materijala ili komponente koja im daje bitnu značajku, u mjeri u kojoj se taj kriterij može primijeniti;
[...]”
10      Drugi dio KN-a, naslovljen „Popis carinskih stopa”, sadržava odsjek VI., naslovljen „Proizvodi kemijske industrije ili sličnih industrija”.
11      U napomeni 1. točki (b) uz odsjek VI. KN-a predviđa se da se „[u]zimajući u obzir prethodni odlomak A, robu koja odgovara nazivu tarifnog broja 2843, 2846 ili 2852 razvrstava se u te tarifne brojeve, a ne u druge tarifne brojeve ovog odsjeka.”
12      Napomena 2. uz odsjek VI. KN-a glasi kako slijedi:
„Uzimajući u obzir prethodnu napomenu 1, robu koju se može razvrstati u tarifne brojeve 3004, 3005, 3006, 3212, 3303, 3304, 3305, 3306, 3307, 3506, 3707 ili 3808 zbog toga što je pakirana u odmjerene doze ili za pojedinačnu prodaju, razvrstava se u te tarifne brojeve, a ne u druge tarifne brojeve nomenklature.”
13      Napomena 3. uz odsjek VI. KN-a glasi kako slijedi:
„Robu pripremljenu u setove koji se sastoje od dvaju ili više odvojenih sastavnih dijelova, od kojih se neke ili sve razvrstava u ovaj odjeljak, a namijenjeni su međusobnom miješanju radi dobivanja proizvoda iz odsjeka VI ili VII, razvrstava se u tarifni broj koji odgovara tom proizvodu, uz uvjet da su takvi sastavni dijelovi:
(a)      uzimajući u obzir način na koj[i] su pakiran[i], jasno prepoznatljivi da su namijenjeni zajedničkoj uporabi bez prethodnog prepakiranja,
(b)      podneseni zajedno i
(c)      prepoznatljivi da jedan drugi nadopunjuje, bilo po svojoj prirodi ili po relativnim omjerima u kojima su podneseni.”
14      Taj odsjek sadržava poglavlja 28. i 30. KN-a, naslovljena „Anorganski kemijski proizvodi; organski ili anorganski spojevi plemenitih kovina, kovina rijetkih zemalja, radioaktivnih elemenata ili izotopa” odnosno „Farmaceutski proizvodi”.
15      Poglavlje 28. KN-a obuhvaća tarifni broj 2805, naslovljen „Alkalijske ili zemnoalkalijske kovine; kovine rijetkih zemalja, skandij i itrij, neovisno jesu li međusobno pomiješani ili legirani ili ne; živa”.
16      Poglavlje 28. KN-a također obuhvaća tarifni broj 2843, čiji naslov odgovara sljedećoj tablici:
2843
Plemenite kovine u koloidnom stanju; anorganski ili organski spojevi plemenitih kovina, neovisno jesu li kemijski određeni ili ne; amalgami plemenitih kovina:
[...]
[...]
[...]
[...]
2843 90
ostali spojevi; amalgami
2843 90 10
– – amalgami
5,3
—
17      U skladu s napomenom 4. uz poglavlje 30. KN-a, predviđeno je sljedeće:
„U tarifni se broj 3006, a ne u druge tarifne brojeve nazivlja, razvrstava samo sljedeće:
[...]
(f)      zubne cemente i druga zubna punila; cemente za rekonstrukciju kostiju;
[...]”
18      Poglavlje 30. KN-a obuhvaća tarifni broj 3006, naslovljen „Farmaceutska roba navedena u napomeni 4 u ovom poglavlju”. Podbroj 3006 40 00 naslovljen je „Zubni cementi i druga zubna punila; cementi za rekonstrukciju kostiju”.
Smjernice
19      Smjernicama za razvrstavanje u kombiniranu nomenklaturu  robe pripremljene u setove za maloprodaju (SL 2013., C 105, str. 1.; u daljnjem tekstu: Smjernice), koje je sastavila Komisija, predviđeno je, među ostalim, sljedeće:
„Za potrebe primjene [općeg pravila 3.(b) za tumačenje KN-a], roba koja kumulativno ispunjava sljedeće uvjete smatra se ‚robom pripremljenom u setove za maloprodaju’:
(a)      sastavljena je od najmanje dviju različitih komponenti koje bi na prvi pogled bilo moguće uvrstiti pod različite tarifne brojeve,
(b)      sastavljena je od proizvoda ili komponenti koje zajedno služe ispunjavanju određene potrebe ili izvršavanju određene radnje i
(c)      pripremljena je tako da može biti prodana korisnicima izravno, bez prepakiravanja (npr. u kutijama, sanducima ili kartonima).
[...]
Svi gore navedeni uvjeti moraju biti ispunjeni.
Gore navedene odredbe na primjenjuju se na ‚setove’ koje treba razvrstati u skladu s općim pravilima 1. i 6. ako naslov oznake KN-a sadržava pojam ‚set’, primjerice:
[...]
ili ako se primjenjuju posebne odredbe, primjerice:
– napomena 3. uz odsjek VI.;
[...]” [neslužbeni prijevod]
Glavni postupak i prethodno pitanje
20      U rujnu 2015. tužiteljica iz glavnog postupka, osoba A, zatražila je od Glavnog carinskog ureda C izdavanje obvezujuće tarifne informacije za sustav kapsula s dvama sastavnim dijelovima, odnosno prahom slitine i tekućom živom u zasebnim komorama. Iz odluke kojom se upućuje zahtjev za prethodnu odluku proizlazi da se te komore ne mogu odvojiti a da se ne uništi cijela kapsula. Naime, odvajanje komora izravno dovodi do miješanja sastavnih dijelova jer je barijera koja ih razdvaja oštećena. Kapsule se pakiraju zajedno s uputama za uporabu u količinama namijenjenima za pojedinačnu prodaju. Namjera je da se kapsule upotrebljavaju u stomatološkim ordinacijama na način da se iz njih pomoću malih uređaja u jednom jednostavnom koraku može zamiješati srebrni amalgam spreman za uporabu u jednoj porciji jedne zubne ispune.
21      U svojoj obvezujućoj tarifnoj obavijesti od 5. studenoga 2015. Glavni carinski ured C, suprotno onomu što je zahtijevala osoba A, nije razvrstao sustav kapsula o kojem je riječ u glavnom postupku u podbroj 3006 40 00 KN-a, na koji se primjenjuje carinska stopa od 0 %, nego u podbroj 2843 90 10 KN-a, na koji se primjenjuje carinska stopa od 5,3 %.
22      Osoba A podnijela je žalbu protiv te odluke.
23      Nakon što je njezina žalba odbijena, osoba A pokrenula je postupak pred Finanzgerichtom (Financijski sud, Njemačka), koji nije prihvatio njezinu tužbu. Taj je sud zaključio da je proizvod o kojem je riječ obuhvaćen tarifnim brojem 2843 KN-a, a ne tarifnim brojem 3006 KN-a, jer je pripremljen u setove u smislu napomene 3. uz odsjek VI. KN-a.
24      Osoba A je protiv te presude podnijela prijedlog za reviziju Bundesfinanzhofu (Savezni financijski sud, Njemačka), sudu koji je uputio zahtjev.
25      Sud koji je uputio zahtjev smatra da rješenje spora u glavnom postupku ovisi o pitanju može li predmetni proizvod biti „set” u smislu napomene 3. uz odsjek VI. KN-a. Ako je tomu tako, tarifno razvrstavanje trebalo bi se provesti s obzirom na proizvod koji nastane miješanjem tih dvaju sastavnih dijelova. Taj bi konačni proizvod bio obuhvaćen tarifnim brojem 2843 KN-a, koji ima prednost pred tarifnim brojem 3006. Nasuprot tome, ako nije riječ o robi pripremljenoj u „setove” u smislu napomene 3. uz odsjek VI. KN-a, za razvrstavanje ne bi bio mjerodavan konačni proizvod dobiven miješanjem. Sustav kapsula stoga bi bio obuhvaćen tarifnim podbrojem 3006 40 00 KN-a, a ne njegovim tarifnim brojem 2843 90 10, s obzirom na to da prah slitine i živa još ne tvore amalgam.
26      Sud koji je uputio zahtjev prije svega dvoji o tome treba li pojam „roba pripremljena u setove” iz napomene 3. uz odsjek VI. KN-a tumačiti različito od pojma „roba pripremljena u setove za maloprodaju” iz općeg pravila 3. točke (b) za tumačenje KN-a, kako je pojašnjeno u Smjernicama. On osobito nastoji doznati primjenjuje li se zahtjev postavljen u Smjernicama, prema kojem se set mora sastojati od dvaju ili više odvojenih sastavnih dijelova odnosno dvaju ili više sastavnih dijelova koji se mogu odvojiti, i na pojam „setovi” u smislu napomene 3. uz odsjek VI. KN-a. Sud koji je uputio zahtjev primjećuje da pravno pitanje istaknuto u glavnom predmetu treba razlikovati od onoga o kojem je Sud odlučio u presudi od 10. ožujka 2016., VAD i van Aert (C-499/14, EU:C:2016:155), koja se odnosila na tumačenje pojma „set proizvoda” u smislu općeg pravila 3. točke (b) za tumačenje KN-a.
27      Nadalje, sud koji je uputio zahtjev nastoji doznati podrazumijeva li uvjet koji se odnosi na „zajedničko podnošenje” sastavnih dijelova, naveden u napomeni 3. točki (b) uz odsjek VI. KN-a, da je te sastavne dijelove moguće podnijeti odvojeno.
28      Naposljetku, prema mišljenju suda koji je uputio zahtjev, postavlja se i pitanje podrazumijeva li činjenica da se izraz „einige” (neke) upotrebljava u množini u njemačkoj verziji napomene 3. uz odsjek VI. KN-a da, kada proizvod sadržava dva odvojena sastavna dijela, oba moraju biti obuhvaćena odsjekom VI. ili je dovoljno da je samo jedan obuhvaćen tim odsjekom.
29      U tim je okolnostima Bundesfinanzhof (Savezni financijski sud) odlučio prekinuti postupak i uputiti Sudu sljedeće prethodno pitanje:
„Obuhvaća li pojam ‚set’ u smislu napomene 3. uz odsjek VI. [KN-a] sustave kapsula u kojima se dva sastavna dijela, odnosno prah slitine i tekuća živa, za miješanje srebrnih amalgamskih zubnih ispuna nalaze u zasebnim komorama koje se ne mogu odvojiti a da se ne uništi cijela kapsula?”
O prethodnom pitanju
30      Svojim pitanjem sud koji je uputio zahtjev pita treba li pojam „set” u smislu napomene 3. uz odsjek VI. KN-a tumačiti na način da obuhvaća sustav kapsula s dva sastavna dijela, odnosno prahom slitine i tekućom živom, za miješanje srebrnih amalgamskih zubnih ispuna koja se nalaze u zasebnim komorama koje se ne mogu odvojiti a da se ne uništi cijela kapsula.
31      Kako bi se odgovorilo na to pitanje, valja utvrditi, kao prvo, treba li pojam „roba pripremljena u setove” iz napomene 3. uz odsjek VI. KN-a tumačiti različito od pojma „roba pripremljena u setove za maloprodaju” iz općeg pravila 3. točke (b) za tumačenje KN-a, kako je pojašnjeno u Smjernicama.
32      U tom pogledu valja istaknuti, s jedne strane, da ni KN ni napomene s objašnjenjem KN-a ne definiraju pojam „roba pripremljena u setove” iz napomene 3. uz odsjek VI. KN-a.
33      S druge strane, valja utvrditi da se, u svrhu primjene napomene 3. uz odsjek VI. KN-a, razvrstavanje robe ne temelji na sastavnom dijelu koji joj daje bitnu značajku, nego na proizvodu dobivenom miješanjem sastavnih dijelova od kojih se neke ili sve razvrstava u odsjek VI. KN-a. Napomena 3. uz odsjek VI. KN-a stoga predstavlja posebnu odredbu kojom se utvrđuju njezini vlastiti uvjeti primjene, različiti od onih predviđenih u općem pravilu 3. točki (b) za tumačenje KN-a. Ta napomena, kao posebno pravilo, ima prednost pred općim pravilom 3. točkom (b) za tumačenje KN-a (vidjeti točku 9. ove presude).
34      Taj zaključak u pogledu autonomnosti pojma „roba pripremljena u setove” u smislu napomene 3. uz odsjek VI. KN-a potvrđen je smjernicama kojima se izričito predviđa da se opće pravilo 3. točka (b) za tumačenje KN-a ne primjenjuje u slučaju postojanja posebne odredbe koja se odnosi na „setove”. Napomena 3. uz odsjek VI. KN-a nalazi se među primjerima posebnih odredbi koje su izričito navedene u tim smjernicama (vidjeti točku 19. ove presude).
35      Iz toga slijedi da pojam „roba pripremljena u setove” u smislu napomene 3. uz odsjek VI. KN-a treba tumačiti autonomno, s obzirom na posebne uvjete koji su u njoj navedeni.
36      Stoga, kao drugo, valja pojasniti uvjete primjene napomene 3. uz odsjek VI. KN-a.
37      U tom pogledu, kao prvo, valja istaknuti da se roba, kako bi ju se moglo okvalificirati kao „robu pripremljenu u setove” u smislu napomene 3. uz odsjek VI. KN-a, mora sastojati od više odvojenih sastavnih dijelova. Pojam „odvojeni sastavni dijelovi” treba shvatiti na način da podrazumijeva da su sastavni dijelovi, odnosno oni za koje se može utvrditi da su namijenjeni stvaranju gotovog proizvoda, fizički odvojeni jedni od drugih.
38      U ovom slučaju, iz informacija koje je dostavio sud koji je uputio zahtjev proizlazi da su dva sastavna dijela o kojima je riječ, iako fizički odvojena zbog njihova pakiranja u dvije različite komore, neodvojivo povezana jer je nemoguće odvojiti te komore a da se ne uništi cijela kapsula. Prema mišljenju tog suda, ta okolnost može imati za posljedicu isključivanje tih sastavnih dijelova iz pojma „roba pripremljena u setove” iz napomene 3. uz odsjek VI. KN-a.
39      Međutim, valja utvrditi da ni iz teksta napomene 3. odsjeka VI. KN-a ni iz napomena s objašnjenjem HS-a ne proizlazi da pojam „odvojeni sastavni dijelovi” u smislu navedene napomene podrazumijeva da se ti sastavni dijelovi moraju moći odvojiti a da se pritom ne uništi uređaj u koji su ugrađeni.
40      Stoga neodvojivost sastavnih dijelova nije relevantan kriterij za utvrđivanje može li se sustav kapsula o kojem je riječ okvalificirati kao „roba pripremljena u setove” u smislu napomene 3. uz odsjek VI. KN-a. Pakiranje tih dijelova u zasebne komore, koji čine dijelove jedinstvenog sustava, odgovara pojmu „odvojenih sastavnih dijelova” predviđenom u toj napomeni 3., čak i ako se te komore ne mogu odvojiti a da ne dovedu do uništavanja sustava.
41      To je tumačenje, osim toga, u skladu sa svrhom napomene 3. uz odsjek VI. KN-a, kojom se nastoji osigurati tarifno razvrstavanje koje se temelji na proizvodu koji nastaje miješenjem, kada se odvojeni sastavni dijelovi mogu prepoznati kao prikladni za sastavljanje, nakon puštanja u slobodan promet, gotovog proizvoda.
42      Kao drugo, napomena 3. uz odsjek VI. KN-a uvjetuje kvalifikaciju „robe pripremljene u setove” time da su, od više odvojenih sastavnih dijelova, neki ili svi
razvrstani u odsjek VI.
43      Što se tiče sumnje koju je izrazio sud koji je uputio zahtjev u pogledu potrebe da, u slučaju postojanja dvaju sastavnih dijelova, oba ta elementa budu obuhvaćena odsjekom VI., valja istaknuti da ta dvojba proizlazi iz teksta napomene 3. uz odsjek VI. KN-a na njemačkom jeziku, u kojoj se upotrebljava izraz „einige oder alle” (neki ili svi). Naime, u toj verziji pojam „einige” jest brojevni pridjev koji upućuje na neodređenu množinu, tako da bi čisto doslovno tumačenje moglo dovesti do zaključka da, kada su u pitanju samo dva sastavna dijela, oba moraju biti obuhvaćena odsjekom VI.
44      U tom pogledu, iz usporedbe različitih jezičnih verzija napomene 3. uz odsjek VI. KN-a proizlazi da verzije na njemačkom i finskom jeziku upotrebljavaju izraze „einige oder alle” i „jotkut tai kaikki”, koji zbog uporabe množine upućuju na neke ili sve sastavne dijelove. S druge strane, u grčkoj, španjolskoj, francuskoj, talijanskoj, portugalskoj, rumunjskoj, švedskoj i engleskoj jezičnoj verziji upotrebljavaju se izrazi „olikos i merikos”, „en su totalidad o en parte”, „en totalité ou en partie”, „in tutto o in parte”, „no todo ou em parte”, „in totalitate sau partial”, „åtminstone någon” i „some or all of which”, koji upućuju ili na dio tih sastavnih dijelova ili na sve.
45      U tom kontekstu valja podsjetiti na to da, prema ustaljenoj sudskoj praksi Suda, formulacija neke odredbe prava Unije korištena u jednoj od jezičnih inačica ne može služiti kao jedina osnova tumačenja te odredbe niti joj se može dati prednost u odnosu na druge jezične inačice. Naime, odredbe prava Unije moraju se tumačiti i primjenjivati ujednačeno s obzirom na verzije sastavljene na svim jezicima Europske unije. U slučaju neslaganja između različitih jezičnih verzija određenog teksta prava Unije, dotičnu odredbu potrebno je tumačiti u odnosu na opću strukturu i krajnji cilj propisa kojih je ona dio (vidjeti presudu od 23. siječnja 2020., Bundesagentur für arbeit, C-29/19, EU:C:2020:36, t. 48. i navedenu sudsku praksu).
46      Nesporno je da bi tumačenje napomene 3. uz odsjek VI. KN-a na način da se njome zahtijeva da, u slučaju postojanja dvaju sastavnih dijelova, oba ta elementa budu obuhvaćena tim odsjekom oduzelo koristan doseg upućivanju u navedenoj napomeni na setove čiji su dijelovi namijenjeni međusobnom miješanju radi dobivanja proizvoda iz odsjeka VI. ili VII. Naime, ako bi u takvom tumačenju svi sastavni dijelovi trebali biti obuhvaćeni odsjekom VI., mješavina tih elemenata mogla bi dovesti samo do dobivanja proizvoda iz tog istog odsjeka, tako da izričito upućivanje na odsjek VII. ne bi imalo nikakav koristan doseg.
47      Iz toga slijedi da se napomena 3. uz odsjek VI. KN-a primjenjuje ako je jedan od odvojenih sastavnih dijelova obuhvaćen tim odsjekom.
48      Kao treće, u skladu s napomenom 3. uz odsjek VI. KN-a, „robom pripremljenom u setove” u smislu te napomene mogu se smatrati samo setovi čiji su sastavni dijelovi namijenjeni međusobnom miješanju radi dobivanja proizvoda iz odsjeka VI. ili VII. To je slučaj u ovom predmetu, s obzirom na to da konačni proizvod dobiven miješanjem, odnosno zubni amalgam, može biti obuhvaćen različitim tarifnim brojevima iz odsjeka VI. KN-a, koji obuhvaća poglavlja 28. do 38. KN-a.
49      Kao četvrto, iz teksta napomene 3. uz odsjek VI. KN-a proizlazi da je roba pripremljena u setove obuhvaćena tom napomenom samo ako su ispunjena tri kumulativna uvjeta, odnosno kada su sastavni dijelovi, kao prvo, uzimajući u obzir način na koji su pakirani, jasno prepoznatljivi da su namijenjeni zajedničkoj uporabi bez prethodnog prepakiranja, kao drugo, podneseni zajedno i, kao treće, prepoznatljivi da jedan drugi nadopunjuje, bilo po svojoj prirodi ili po relativnim omjerima u kojima su podneseni.
50      Kad je riječ o prvom uvjetu, iz same strukture sustava kapsula proizlazi da su dva sastojka proizvoda o kojem je riječ u glavnom postupku namijenjena korištenju zajedno bez prethodnog prepakiravanja. Ti sastavni dijelovi, koji su sadržani u točnim dozama u dvjema različitim komorama, namijenjeni su miješanju, pomoću malih strojeva, kako bi se dobila srebrna amalgamska zubna ispuna.
51      Što se tiče drugog uvjeta, koji je predmet pitanja suda koji je uputio zahtjev, on je ispunjen ako su sastavni dijelovi podneseni zajedno u trenutku carinjenja.
52      S druge strane, taj uvjet ni na koji način ne podrazumijeva da se sastavni dijelovi moraju moći odvojeno podnijeti.
53      Kao što to proizlazi iz točke 41. ove presude, tumačenje prema kojem uvjet koji se odnosi na „zajedničko podnošenje” sastavnih dijelova ovisi o mogućnosti njihova fizičkog razdvajanja pokazalo bi se, uostalom, protivnim svrsi napomene 3. uz odsjek VI. KN-a.
54      Iz toga proizlazi da se okolnost da se sastavni dijelovi proizvoda o kojem je riječ u glavnom postupku ne mogu podnijeti odvojeno a da ne dovedu do uništavanja cijelog sustava kapsula zbog toga što su njegove komore neodvojivo povezane ne može protiviti tomu da se taj proizvod okvalificira kao „roba pripremljena u setove” u smislu napomene 3. uz odsjek VI. KN-a jer je odlučujući element za takvu kvalifikaciju zajedničko podnošenje, u trenutku carinjenja, fizički odvojenih sastavnih dijelova, neovisno o činjenici jesu li neodvojivo povezani.
55      Kad je riječ o trećem uvjetu, iz odluke kojom se upućuje prethodno pitanje proizlazi da su u trenutku carinjenja dva sastavna dijela proizvoda o kojem je riječ u glavnom postupku prepoznatljiva kao da jedan drugog nadopunjuje s obzirom na to da, iako još nisu pomiješani tako da čine srebrnu amalgamsku zubnu ispunu, njihova doza već odgovara onoj potrebnoj za proizvodnju jedne ispune, tako da je taj uvjet ispunjen.
56      Iako se u ovom slučaju uvjeti za primjenu napomene 3. uz odsjek VI. KN-a na prvi pogled čine ispunjenima u pogledu proizvoda o kojem je riječ u glavnom postupku, ipak je na sudu koji je uputio zahtjev da provjeri jesu li ispunjeni svi uvjeti predviđeni napomenom 3. s obzirom na činjenjice spora koji se pred njim vodi.
57      S obzirom na prethodna razmatranja na postavljeno pitanje valja odgovoriti tako da pojam „set” u smislu napomene 3. uz odsjek VI. KN-a treba tumačiti na način da se primjenjuje na sustav kapsula s dva sastavna dijela, odnosno prahom slitine i tekućom živom, koja su namijenjena međusobnom miješanju kako bi nastala srebrna amalgamska zubna ispuna, i koja se nalaze u zasebnim komorama koje se ne mogu odvojiti a da se ne uništi cijela kapsula.
Troškovi
58      Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Općem sudu, koji nisu troškovi spomenutih stranaka, ne nadoknađuju se.
Slijedom navedenog,
OPĆI SUD (peto vijeće koje zasjeda u sastavu od pet sudaca)
odlučuje:
Pojam „set” u smislu napomene 3. uz odsjek VI. Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi, kako je izmijenjena Provedbenom uredbom Komisije (EU) br. 1101/2014 оd 16. listopada 2014., treba tumačiti na način da se primjenjuje na sustav kapsula s dva sastavna dijela, odnosno prahom slitine i tekućom živom, koja su namijenjena međusobnom miješanju kako bi nastala srebrna amalgamska zubna ispuna, i koja se nalaze u zasebnim komorama koje se ne mogu odvojiti a da se ne uništi cijela kapsula.
Sampol Pucurull
Pynnä
Laitenberger
Stancu
Valasidis
Objavljeno na javnoj raspravi u Luxembourgu 25. veljače 2026.
Potpisi
*      Jezik postupka: njemački